《感兴二首 其一》
元代·本诚

贤士志弘廓，不以官拘身。达士理明彻，不以身拘神。

百年在瞬息，营营徒苦辛。华表鹤归来，城郭非旧人。

冥心合元化，庶以全吾真。

作者简介：元僧。嘉兴语溪人，初名文诚，后名道元。字觉隐，号辅成山人、大同山翁、凝始子。尝主本觉寺。后寓吴下。喜山水，以诗自豪。又善画山水。有《凝始子集》。